
РЕШЕНИЕ

№ 65 / 15.07.2011 г.

ПРОТОКОЛ № 9 / 15.07.2011 г.


ОТНОСНО: Откриване на социална услуга в общността „Социален асистент” като делегирана от държавата дейност от 01.01.2012 г., с численост 20 щатни бройки и капацитет 40 потребители от общината


По Схема за предоставяне на безвъзмездна финансова помощ BG051PO001/5.2-07 „Грижа в семейна среда за независимост и достоен живот на хора с различни видове увреждания и самотно живеещи хора – дейности „Социален асистент” и „Домашен помощник” – фаза 3 на Оперативна програма „Развитие на човешките ресурси” Сдружение „Център за социални услуги в общността” гр. Велико Търново, в партньорство с община Елена, изпълнява проект BG051PО001-5.2.07-0171-С-0001 „Грижа в общността - услуги „Социален асистент” и „Домашен помощник”. Към момента 40 лица, придобили професионални умения, предоставят социалните услуги „Социален асистент” и „Домашен помощник” на 77 потребители от общината - лица с увреждания и самотно живеещи възрастни хора със затруднения в самообслужването. 
Проектът приключва на 31.01.2012 г. Тази услуга през последните години доказа своята социална значимост и необходимост, както за рисковите групи лица, така и за членове на техните семейства и създава предпоставки за превенция на деинституционализацията.
С цел трайно запазване на обхвата и гарантиране дългосрочното предоставяне на услугата „Социален асистент” на лица, в т.ч. деца с увреждания и тежко болни самотноживеещи възрастни хора, е необходимо обезпечаване с финансов ресурс, който да се осигури в проектобюджета на общината за 2012 г. като делегирана от държавата дейност. Услугата е в съответствие с Годишния план за развитие на социалните услуги в община Елена през 2012 г.
На основание чл. 36в от Правилника за прилагане на Закона за социално подпомагане, Изпълнителния директор на Агенцията за социално подпомагане разрешава откриване на социални услуги в общността, когато са делегирани от държавата дейност, по предложение на директора на Регионалната дирекция за социално подпомагане. Към предложението е необходимо да бъде приложено и мотивирано решение на общински съвет за откриване на социалната услуга.




Предвид гореизложеното, на основание чл.21, ал.1, т.23 и чл. 21, ал. 2 от Закона за местното самоуправление и местната администрация, във връзка с чл.17, ал.1, т.7 от Закона за местното самоуправление и местната администрация и чл. 36, ал. 2, т. 2 и чл. 36в, ал.1, т.1, ал.2 и ал.3, т.1 от Правилника за прилагане на Закона за социално подпомагане, ОБЩИНСКИ СЪВЕТ – ЕЛЕНА


РЕШИ:

1. Дава съгласие за откриване на социална услуга в общността „Социален асистент” като делегирана от държавата дейност от 01.01.2012 г., с численост 20 щатни бройки и капацитет 40 потребители от общината. 
 
2. Възлага на кмета на община Елена да изпрати решението на директора на Регионална дирекция за социално подпомагане гр. Велико Търново за изготвяне на предложение до изпълнителния директор на Агенцията за социално подпомагане.

